《宣曲二十二韵》
宋代·杨亿

宣曲更衣宠，高堂薦枕荣。
十洲银阙峻，三阁玉梯横。
鸾扇裁纨製，羊车插竹迎。
南楼看马舞，北埭听鸡鸣。
彩缕知延寿，灵符为辟兵。
粟眉长占额，蠆发俯侵缨。
莲的沉寒水，芝房照书楹。
麝脐薰翠被，鹿爪试银筝。
秦凤来何晓，燕兰梦未成。
丝囊晨露湿，椒壁夜寒轻。
绮段馀霞散，瑶林密雪晴。
流风秘舞罢，初日靓妆明。
雷响金车度，梅残玉管清。
银环添旧恨，琼树怯新声。
洛媛迷芝馆，星妃滞斗城。
七丝絙绿绮，六箸斗明琼。
惯听端门漏，愁闻上苑莺。
虚廊偏响屧，近署镇严更。
剉蘗心长苦，投签梦自惊。
云波谁托意，璧月久含情。
海阔桃难熟，天高桂旋生。
销魂壁台路，千古乐池平。

作者简介：杨亿（974—1020）北宋文学家，“西昆体”诗歌主要作家。字大年，建州浦城（今属福建浦城县）人。年十一，太宗闻其名，诏送阙下试诗赋，授秘书省正字。淳化中赐进士，曾为翰林学士兼史馆修撰，官至工部侍郎。性耿介，尚气节，在政治上支持丞相寇准抵抗辽兵入侵。又反对宋真宗大兴土木，求仙祀神的迷信活动。卒谥文，人称杨文公。